Id-Deċiżjoni tal-Kunsill
tas-26 ta' Jannar 1998
dwar il-konklużjoni mill-Komunità Ewropea tal-Ftehim Interim dwar il-kummerċ u materji relatati mal-kummerċ bejn il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika, fuq naħa waħda, u r-Repubblika ta' l-Użbekistan, fuq in-naħa l-oħra
(98/138/KE)
IL-KUNSILL TA' L-UNJONI EWROPEA,
Wara li kkonsidra t-Trattat li jistabbilixxi l-Komunità Ewropea, u b'mod partikolari l-ewwel sentenza ta' l-Artikolu 228(2) ta' l-istess,
Wara li kkonsidra l-proposta mill-Kummissjoni,
Wara li kkonsidra l-opinjoni tal-Parlament Ewropew [1];
Billi, sakemm jidħol fis-seħħ il-Ftehim ta' Sħubija u Koperazzjoni bejn il-Komunitajiet Ewropej u l-Istati Membri tagħhom, fuq naħa, u r-Repubblika ta' l-Użbekistan, fuq in-naħa l-oħra, iffirmat f'Firenze fil-21 ta' Ġunju 1996, huwa neċessarju illi jiġi approvat min-naħa ta' l-Unjoni Ewropea l-Ftehim Interim dwar kummerċ u materji relatati mal-kummerċ bejn il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika, fuq naħa, u r-Repubblika ta' l-Użbekistan fuq in-naħa l-oħra,
IDDEĊIDA DAN LI ĠEJ:
Artikolu 1
Il-Ftehim Interim dwar kummerċ u materji relatati mal-kummerċ bejn il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika, fuq naħa, u r-Repubblika ta' l-Użbekistan, fuq in-naħa l-oħra, flimkien ma' l-Anness, il-Protokoll u d-dikjarazzjonijiet hemm kontenuti qegħdin b'dan jiġu approvati f'isem il-Komunità Ewropea.
Dawn it-testi qegħdin jiġu meħmuża ma' din id-Deċiżjoni.
Artikolu 2
Il-President tal-Kunsill huwa b'dan awtorizzat sabiex jaħtar il-persuni li jkollhom il-jedd li jiffirmaw il-Ftehim Interim f'isem il-Komunitajiet Ewropej. [2].
Artikolu 3
Il-President tal-Kunsill għandu, f'isem il-Komunità, jagħti n-notifika li għaliha jipprovdi l-Artikolu 32 tal-Ftehim Interim f'isem il-Komunitajiet Ewropej.
Magħmula fi Brussel, fis-26 ta' Jannar 1998.